<classify> JESHI la Polisi mkoani Pwani linamtafuta dereva mkazi wa Kisarawe kwa tuhuma za kukutwa akiendesha gari likiwa na bangi kabla ya kupinduka nalo na kulitelekeza. Kamanda wa Polisi wa Mkoa wa Pwani, Jonathan Shana alisema ndani ya gari hilo kulikuwa na puli 193 na kwenye buti kulikutwa ndoo mbili ndogo za lita 10 zenye bangi na kiroba kidogo kikiwa na mbegu za bangi kilo mbili.Akizungumza na waandishi wa habari mjini Kisarawe, kamanda alisema mtuhumiwa, Moshi Malinganya alitoroka baada ya gari hilo alilokuwa akiendesha kupinduka akiwa anawakimbia polisi. Shana alisema tukio hilo ni la juzi saa 3:30 usiku eneo la Shule ya Sekondari Minaki na gari lililohusika ni lenye namba T 801 AAF aina ya Toyota Mark II.Tukiwa kwenye doria tulipata taarifa kutoka kwa wasamaria wema juu ya gari hilo kusafirisha bangi kutoka kijiji cha Gwata kwenda Mombasa jijini Dar es Salaam tuliweka mtego eneo la mnara wa TBC, lakini tuliposimamisha hakusimama, alisema Shana. Alisema polisi walimkimbiza lakini walikuta gari hilo likiwa limepinduka huku dereva huyo akiwa hayupo.Vitu vingine vilivyokutwa kwenye gari hilo ni namba za magari mbili moja ni T 321 AJH na TZH 7255 jambo linaloashiria kuwa mtuhumiwa alikuwa akibadilisha namba hizo wakati wa matukio ya biashara haramu ya dawa za kulevya, alisema Shana. Alisema wanamshikilia mmiliki wa gari hilo kwa ajili ya mahojiano zaidi juu ya tukio hilo la gari lake kukutwa na dawa hizo. Kamanda amemtaka dereva kujisalimisha.  <topic>: KITAIFA 